KOMISIJAS PAZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI Uzņēmumu un pilsoņu tiesības Eiropas vienotajā tirgū: rīcības plāns portāla "Tava Eiropa" sekmēšanai sadarbībā ar dalībvalstīm _ /* COM/2013/0636 final */





I. Rīcības plāna mērķis Vienotais tirgus ir izaugsmes galvenais dzinulis. Taču šo izaugsmes potenciālu var atraisīt vienīgi tādā gadījumā, ja uzņēmumi un pilsoņi zina un saprot, kādas ir viņu tiesības un iespējas, un ja viņi tās var efektīvi izmantot. Portālā „Tava Eiropa” (http://europa.eu/youreurope) ir pieejama praktiska un lietotājiem viegli saprotama informācija 23 valodās[1] par ES tiesībām vienotajā tirgū. Portāla mērķauditorija ir pilsoņi un uzņēmumi, kas ieinteresēti daudzajās iespējās, kuras viņiem var piedāvāt ES, proti, cilvēki, kas vēlas mācīties, strādāt, veikt uzņēmējdarbību, ceļot, saņemt veselības aprūpi vai dzīvot ārvalstīs, kā arī cilvēki, kas paliek savā dzīvesvietā, bet iepērkas tiešsaistē, vēlas atvērt bankas kontu, saņemt telekomunikāciju pakalpojumus utt. Cilvēkiem, kas apmeklē portālu „Tava Eiropa”, ir jāatrod visa informācija, kura vajadzīga, lai viņi izprastu savas ES tiesības un to, kas ir nepieciešams, lai viņi tās izmantotu jebkurā no ES dalībvalstīm. Tāpat portāla „Tava Eiropa” mērķis ir informēt cilvēkus, kur var saņemt jebkādas papildu konsultācijas vai palīdzību, kas viņiem varētu būt nepieciešama, kā arī par e-pārvaldes pakalpojumiem. Portālu „Tava Eiropa” atklāja 2005. gadā[2] un pilnībā atjaunināja 2010. gadā[3] saskaņā ar paziņojumu „Ceļā uz aktu par vienoto tirgu”[4] un 2010. gada ziņojumu par ES pilsonību „Likvidējot šķēršļus ES pilsoņu tiesību īstenošanai”[5]. Tā kā ir svarīgi, lai cilvēki ne vien būtu informēti par ES tiesībām, bet arī zinātu, kā tās izmantot konkrētajā valstī, portāls „Tava Eiropa” ir Komisijas un dalībvalstu kopīgs projekts. Portāls ir kļuvis par svarīgu atsauces punktu pilsoņiem un uzņēmumiem. Tā saturs nepārtraukti paplašinās, un portāla apmeklējumu skaits stabili pieaug, nu jau ir aptuveni 16 000 apmeklētāju dienā. Tomēr ir jāpadara un ir iespējams padarīt vēl vairāk. Ir liecības, ka cilvēkiem joprojām ir vajadzīga plašāka un labāka informācija par savām ES tiesībām, it sevišķi par to, kas vajadzīgs, lai tiesības izmantotu valsts līmenī un pārrobežu kontekstā (sal. turpmāk). Saskaņā ar 2012. gada paziņojumu „Vienotā tirgus labāka pārvaldība”[6] un reaģējot uz Eiropas Parlamenta[7] un Padomes[8] atkārtotiem aicinājumiem, šajā rīcības plānā ir izklāstīti konkrēti pasākumi šīs plaisas novēršanai: · tajā ir izklāstīti Komisijas plāni, lai turpinātu atbalstīt, attīstīt un veicināt portālu „Tava Eiropa” kā visas informācijas krātuvi, kā arī palīdzētu uzņēmumiem un iedzīvotājiem izmantot savas ES tiesības vienotajā tirgū; · dalībvalstis tiek aicinātas sniegt praktisku informāciju par to, kā ES tiesības tiek piemērotas praksē, un ir izklāstīti konkrēti priekšlikumi, lai nodrošinātu, ka šāda informācija ir pilsoņiem un uzņēmumiem Eiropā viegli pieejama. Tāpat dalībvalstis tiek aicinātas nodrošināt, ka portālā „Tava Eiropa” piedāvātā informācija ir viegli pieejama ar valsts valdības portālu starpniecību. II. Portāla „Tava Eiropa” pašreizējā situācija Saistībā ar Komisijas tīmekļa vidi lietotāji, politikas veidotāji un ieinteresētās personas portālu „Tava Eiropa” atzīst par vērtīgu rīku praktiskas informācijas iegūšanai par ES tiesībām vienotajā tirgū. Apmeklētāji gan Komisijas nodrošināto ES līmeņa informāciju, gan dalībvalstu sniegto valsts līmeņa informāciju var iegūt ar redakcijas starpniecību. Pēdējo triju gadu laikā apmeklētāju skaits ir stabili un būtiski palielinājies, un 2013. gadā šis pieaugums turpinās. Nesen veikts tiešsaistes lietotāju apsekojums[9] apstiprina, ka lietotāji ir ļoti apmierināti ar sniegto informāciju, proti, 93 % lietotāju portālu „Tava Eiropa” novērtē kā apmierinošu vai pat dod labāku vērtējumu. Savukārt 70 % norāda, ka pilnībā vai vismaz daļēji atrada meklēto informāciju. Tomēr apsekojums arī uzrāda jomas, kur vajadzīgi uzlabojumi. Cilvēki, kas neatrod vajadzīgo informāciju, nereti norāda, ka tas ir navigācijas problēmu dēļ vai trūkstošas valsts līmeņa informācijas dēļ. Uzlabojumu ierosinājumi attiecas uz labākām meklēšanas iespējām un norādēm, tostarp par pakalpojumiem ES un valstu līmenī, kas piedāvā pielāgotas konsultācijas un palīdzību pa tālruni, e-pastā un tērzētavā. Turklāt cilvēki, kas apmeklē portālu „Tava Eiropa”, lai iegūtu informāciju, vēlētos arī tiešsaistē veikt uzdevumus un procedūras, kurām ir vajadzīga labāka piekļuve informācijai un e-pārvaldes rīkiem valsts līmenī. Cits apsekojums, kurš bija vērsts uz politikas veidotājiem un ieinteresētajām personām[10], apstiprina, ka šī grupa arī ir apmierināta ar portālā „Tava Eiropa” sniegtās informācijas kvalitāti un nodrošināšanu. Par galvenajām jomām, kurās iespējami uzlabojumi, uzskata saites starp portālu „Tava Eiropa” un valstu portāliem uzlabošanu, kā arī informētības par portālu „Tava Eiropa” uzlabošanu. Kopumā nesen rīkotās apspriešanas un apsekojumi norāda uz pastāvīgu vajadzību pēc plašākas un labākas informācijas[11], it sevišķi par noteikumiem un procedūrām valsts līmenī pārrobežu situācijās. Tāpat ir liela vajadzība pēc plašākiem un labākiem e-pārvaldes pakalpojumiem[12]. Dalībvalstu pienākums ir informēt uzņēmumus un pilsoņus par valsts noteikumiem un procedūrām. Portāls „Tava Eiropa” palīdz nodrošināt, ka šāda informācija ir mērķtiecīga un lietotājiem viegli pieejama ES mērogā. Vairākas dalībvalstis ir sniegušas ieguldījumu lietotājiem viegli izmantojamu daudzvalodu valsts portālu izstrādē, sniedzot praktisku informāciju un tiešsaistes pakalpojumus pilsoņiem un uzņēmumiem. Vienoto kontaktpunktu[13], kuru mērķis ir sniegt gan informāciju, gan e-pārvaldes pakalpojumus, turpmāku paplašināšanos arī var uzskatīt par labākās prakses piemēru. Tomēr daudzās dalībvalstīs informācija par valsts noteikumiem un procedūrām attiecībā uz ES tiesībām joprojām ir sadrumstalota, grūti atrodama, nepilnīga un lietotājiem grūti uztverama. Pat ja informācija ir, tā nereti nav pielāgota to cilvēku vajadzībām, kas darbojas pārrobežu kontekstā. III. Portāla „Tava Eiropa” sekmēšana sadarbībā ar dalībvalstīm — portāla „Tava Eiropa” rīcības plāns Nesen pieņemtā rezolūcijā[14] Eiropas Parlaments mudināja Komisiju izstrādāt portālu „Tava Eiropa”, pārveidojot to par īstenu digitālu „vienas pieturas aģentūru”. EP arī aicināja dalībvalstis portālu „Tava Eiropa” pēc iespējas drīzāk papildināt ar trūkstošo informāciju .. kā arī izstrādāt atsauces uz „Tavu Eiropu” attiecīgajos valstu un vietējo pārvalžu portālos, lai tas būtu pieejamāks iedzīvotājiem. Saskaņā ar iepriekš aprakstīto un reaģējot uz nesen veiktajos apsekojumos noteiktajām vajadzībām, Komisija ierosina trīs konkrētu darbību kopumus, kas jāīsteno Komisijai un/vai dalībvalstīm: A. darbības, lai turpinātu pilnveidot un uzlabot portālu „Tava Eiropa” nolūkā to labāk pielāgot pilsoņu un uzņēmumu vajadzībām; B. darbības, lai nodrošinātu, ka portālā „Tava Eiropa” ir pieejama un sasniedzama kvalitatīva informācija par valsts noteikumiem un procedūrām; C. darbības, lai nodrošinātu, ka informācija portālā „Tava Eiropa” ir labāk sasniedzama. A. Portāla „Tava Eiropa” pilnveide un labāka pielāgošana lietotāju vajadzībām Informācijas pilnīgošana. Saskaņā ar Komisijas stratēģiju, lai kļūtu par oficiālu informācijas par ES tiesībām avotu ar ļoti kvalitatīvu, atjauninātu, izmantojamu un atkārtoti izmantojamu saturu, portāla „Tava Eiropa” mērķis ir informēt pilsoņus un uzņēmumus par tiesībām un iespējām Eiropas vienotajā tirgū. Portāls sniedz starpnozaru informāciju, apvienojot reālās dzīves situācijas un ES pilsoņu un uzņēmumu vajadzības. Portāls „Tava Eiropa” ir Komisijas tīmekļa vides svarīga, neatņemama daļa. Kā starpdienestu sadarbības pionieris, kas nerimtīgi koncentrē uzmanību uz lietotāju vajadzībām un vēlmēm, šis portāls nodrošinās šā Komisijas mēroga projekta turpmāku izaugsmi un veicinās to, lai racionalizētu digitālo saziņu un padarītu to profesionālu. Portālam „Tava Eiropa” ir svarīga nozīme kvalitatīvas informācijas sniegšanā, kas ļauj lietotājiem veikt vajadzīgās darbības tiešsaistē. Tas ļauj viņiem izvairīties no tādu dārgāku saziņas kanālu kā tālrunis, e-pasts un apmeklētāju centri izmantošanas, kā arī veicina resursu efektīvu izmantošanu ES līmenī. Komisija turpinās atjaunināt un vajadzības gadījumā paplašināt ES līmeņa saturu portālā „Tava Eiropa”. Turklāt tiks izveidotas uzticamas partnerības ar visiem satura nodrošinātājiem Komisijā un nostiprināta sinerģija starp portālu „Tava Eiropa” un specializētākiem portāliem, piemēram, e-tiesiskuma portālu, EURES portālu un attiecīgo tematisko politikas virzienu tīmekļa vietnēm, lai izvairītos no dublēšanās un pārklāšanās un nodrošinātu vislabākās kvalitātes pakalpojumus lietotājiem. Papildinās arī pakalpojumu piedāvājumu portālā „Tava Eiropa”, piemēram, ar padziļinātām saitēm ar vienotajiem kontaktpunktiem, lai nodrošinātu vispusīgu informāciju par īpašām valsts prasībām, kas lietotājiem ļautu tiešsaistē izpildīt administratīvas procedūras. Labāka norāžu un palīdzības sniegšana. Lai portāls „Tava Eiropa” būtu sekmīgs ilgākā laikposmā, tam ir jāuztur savi kvalitātes standarti un jāpalielina pieejamība lietotājiem, pielāgojoties apmeklētāju tendencēm un mainīgajai IT videi. Lai gan portāla „Tava Eiropa” struktūra ir izstrādāta tā, lai tā būtu intuitīva, un ir pilnveidojusies, pateicoties regulārai lietotāju testēšanai, no apmeklētājiem saņemtā atgriezeniskā saite norāda, ka viņi ne vienmēr atrod meklēto informāciju, pat ja tā ir portālā pieejama. Tas pats attiecas uz individuālu palīdzību, e-pārvaldības un problēmu risināšanas pakalpojumiem, uz kuriem portāls „Tava Eiropa” novirza lietotājus. Pašlaik vairāki lietotāji vai nu neatrod piekļuvi piemērotākajam pakalpojumam, vai neizpilda visus posmus, lai iesniegtu savu lietu. Lai to novērstu, Komisija uzlabos meklēšanas funkciju portālā un ieviesīs virtuālu palīgu, kas sniegs tiešsaistes tīmekļa norādes. Virtuālais palīgs nodrošinās, ka lietotāji i) atradīs meklēto informāciju bez ilgstošas navigācijas un ii) vieglāk varēs piekļūt svarīgākajiem palīdzības pakalpojumiem[15]. Komisija it sevišķi turpinās uzlabot sinerģiju starp portālu „Tava Eiropa” un Europe Direct, lai piedāvātu pilsoņiem un uzņēmumiem daudzkanālu informācijas platformu, proti, tiešsaistes, pa tālruni, e-pastā vai individuāli, un palīdzētu viņiem saistībā ar viņu ES tiesībām. Turklāt portāls „Tava Eiropa” būs daļa no jaunā korporatīvā instrumenta, lai pilsoņiem sniegtu labākas norādes par to, kā saņemt tiesisko aizsardzību, kā izklāstīts 2013. gada ziņojuma par pilsonību[16] 11. darbībā. Visbeidzot, Komisija plāno portāla „Tava Eiropa” apmeklētājiem nodrošināt plašāku informāciju par notikumiem portālā, izstrādājot elektronisku atjauninājumu paziņošanas pakalpojumu. Portāla „Tava Eiropa” pieejamības uzlabošana. Portāls „Tava Eiropa” ir paredzēts visiem eiropiešiem, tāpēc tam ir pilnībā jāatbilst tīmekļa pieejamības noteikumiem un standartiem saskaņā ar digitalizācijas programmu un saistīto Komisijas priekšlikumu direktīvai par publiskā sektora struktūru tīmekļa vietņu pieejamību, kad to pieņems[17]. Komisija uzsāks lietojamības un pieejamības pētījumu un ieviesīs tā konstatējumus, lai ikviens, arī cilvēki ar īpašām vajadzībām, varētu atbilstīgi saprast, izmantot un mijiedarboties ar portālu „Tava Eiropa”. Turklāt portāla „Tava Eiropa” mērķis ir mobiliem apmeklētājiem nodrošināt tādu pašu pieredzi un funkcijas, kādas pieejamas no tradicionāla datora. Statistikas dati parāda, ka vairāk nekā 18 % no pašreizējiem apmeklētājiem izmanto mobilās ierīces, lai piekļūtu pilsoņiem paredzētai informācijai portālā „Tava Eiropa”, un šis īpatsvars stabili pieaug[18]. Komisija turpinās uzlabot portāla „Tava Eiropa” pieejamību no mobilām ierīcēm un pakāpeniski paplašinās tā mobilo versiju, lai ietvertu informāciju uzņēmumiem. Cilvēku informēšana, bet arī viņu uzklausīšana. Portāla „Tava Eiropa” galvenā funkcija ir sniegt informāciju. Tomēr tas ir arī instruments Eiropas pilsoņu un uzņēmumu uzklausīšanai, kā arī viņu praktiskās pieredzes vienotajā tirgū uzzināšanai. Piemēram, izsekojot visbiežāk meklēto informāciju portālā „Tava Eiropa”, Komisija iegūst ziņas par pastāvošām problēmām, ar ko cilvēki saskaras, izmantojot vienotā tirgus tiesības. Šīs zināšanas var izmantot gan kā informāciju politikas veidošanā, gan lai pielāgotu portāla „Tava Eiropa” satura uzlabojumus. Portālam „Tava Eiropa” ir arī atgriezeniskās saites rīki, kas apmeklētājiem piedāvā iespēju sniegt komentārus par tīmekļa vietnes saturu. Turklāt portāls „Tava Eiropa” reizēm aicina apmeklētājus piedalīties sabiedriskās apspriešanās par portālā ietvertajiem jautājumiem, par kuriem pretējā gadījumā viņi, visticamāk, netiktu informēti. Šo praksi nākotnē vairāk sistematizēs. Visbeidzot, portāls „Tava Eiropa” patlaban tiek minēts un apspriests daudzos dažādos sociālo plašsaziņas līdzekļu forumos un platformās. Tam ir dažādi ieguvumi. Pateicoties sociālajiem plašsaziņas līdzekļiem, cilvēkiem ir vieglāk kopīgot portālā „Tava Eiropa” pieejamo informāciju un piekļūt palīdzībai. Sociālie plašsaziņas līdzekļi arī ļauj cilvēkiem apmainīties ar konkrētu pieredzi, ar ko viņi saskaras vienotajā tirgū. Komisija turpinās integrēt portālu „Tava Eiropa” sociālo plašsaziņas līdzekļu vidē, lai vēl vairāk veicinātu šo attīstību. Komisija: || - turpinās attīstīt portālu „Tava Eiropa” kā savas korporatīvās tīmekļa stratēģijas neatņemamu daļu, vēl vairāk paplašinot portāla „Tava Eiropa” saturu, lai pilnībā ietvertu tiesības, pienākumus un iespējas vienotajā tirgū un optimizētu saites un sinerģiju ar esošiem portāliem un platformām, kā arī šim nolūkam izstrādās portāla pārvaldības struktūru, norādot atbildības jomas ES un valsts līmenī; || 2014. gada jūnijs - uzlabos portālā pieejamās tiešsaistes meklēšanas norādes, ieviešot virtuālu palīgu, un optimizēs sinerģiju ar Europe Direct; || 2014. gada jūlijs - veiks lietojamības un pieejamības pētījumu un ieviesīs tā konstatējumus, lai nodrošinātu optimālu piekļuvi un navigāciju portālā „Tava Eiropa” ikvienam un it sevišķi cilvēkiem ar īpašām vajadzībām, kā arī cilvēkiem, kas izmanto mobilās ierīces; || 2014. gada maijs - optimizēs atgriezeniskās saites funkcijas un nodrošinās, ka tās sabiedriskās apspriešanas par portālā „Tava Eiropa” ietvertajiem jautājumiem ir pieejamas portālā, lai apmeklētājiem tiek dota iespēja sniegt ieguldījumu politikas veidošanā viņiem interesējošās jomās; || 2014. gada marts - integrēs portālu „Tava Eiropa” sociālajos plašsaziņas līdzekļos un atbalstīs sociālo plašsaziņas līdzekļu lietotājus viņu pieredzes saistībā ar vienotā tirgus tiesībām kopīgošanā portālā „Tava Eiropa”. || 2014. gada marts B. ES līmeņa satura saskaņošana ar valsts līmeņa saturu Pilsoņus un uzņēmumus, kas apmeklē portālu „Tava Eiropa”, interesē ļoti konkrēta informācija par to, kā viņi var izmantot savas ES tiesības konkrētā situācijā attiecīgajā dalībvalstī. Viņi vēlas zināt un saprast, kādas valsts prasības viņiem ir jāievēro, ja tādas ir. Viņiem ir arī jāzina, pie kā vērsties, lai izpildītu vajadzīgās formalitātes, un kur meklēt palīdzību vai tiesisko aizsardzību, ja viņu ES tiesības viņiem tiek liegtas. Tomēr, kā apstiprināja nesen veiktie lietotāju un ieinteresēto personu apsekojumi, šāda informācija vēl nav pietiekami pieejama. Valsts līmeņa informācijas pieejamības nodrošināšana. Pildot labas pārvaldīšanas pienākumus un pienākumu īstenot ES tiesību aktus, dalībvalstīm ir jānodrošina, ka visos gadījumos, kad ES tiesību aktos ir noteiktas tiesības un paredzētas to iespējas, iedzīvotāji un uzņēmumi var viegli atrast visu vajadzīgo informāciju un palīdzību, lai izmantotu savas tiesības savu attiecīgo valstu teritorijās. Šis „pienākums informēt” ir noteikts vairākās ES tiesību aktu jomās, piemēram, Pakalpojumu direktīvā[19], Profesionālo kvalifikāciju direktīvā[20], Pārrobežu veselības aprūpes direktīvā[21] un Patērētāju tiesību direktīvā[22]. 2009. gada ieteikumā par pasākumiem vienotā tirgus darbības uzlabošanai arī ir uzsvērts, cik svarīgi ir, lai dalībvalstis sniegtu praktisku informāciju par ES tiesībām[23]. Pirmkārt, tam vajadzīgs, lai dalībvalstis publicē praktisku un lietotājiem viegli uztveramu informāciju savos attiecīgajos valsts portālos. Otrkārt, valsts līmeņa informācijai jābūt viegli saprotamai ikvienam Eiropā. Tas nozīmē, ka informācijai jābūt viegli pieejamai visiem un it sevišķi personām no citām valstīm ar atšķirīgu dzimto valodu. Praksē dalībvalstīm ir jāuzlabo un jāmodernizē savi vienotie kontaktpunkti saskaņā ar Vienoto kontaktpunktu hartā noteiktajiem kritērijiem, lai nodrošinātu, ka vienotie kontaktpunkti sniedz augstas kvalitātes un vispusīgus pakalpojumus uzņēmumiem, tostarp pārrobežu situācijās. Papildu pūles noteikti jāiegulda tām dalībvalstīm, kuru vienoto kontaktpunktu rezultāti ir vāji un neatbilst uzņēmumu vēlmēm[24]. Atbilstīgi paziņojumam par vienotā tirgus labāku pārvaldību Komisija nodrošinās, ka visos jaunajos tiesību aktu priekšlikumos, kas nosaka konkrētas tiesības vienotajā tirgū, īpašu uzmanību pievērsīs tam, kā pilsoņi un uzņēmumi tiek informēti par savām ES tiesībām. Portāls „Tava Eiropa” dalībvalstīm nodrošina platformu, kurā tās var izplatīt valsts saturu attiecīgajām mērķgrupām, tostarp valstspiederīgajiem no citām ES valstīm, lai informētu viņus par piemērotajiem noteikumiem un procedūrām. Portāla „Tava Eiropa” un valsts portālu satura kopīgošana. Pilsoņu un uzņēmumu informēšana par viņu ES tiesībām un to, kā tās izmantot praksē, ir ES iestāžu un dalībvalstu kopīga atbildība. Labākos rezultātus var sasniegt tad, ja starp ES un valsts līmeņa saturu ir optimāla mijiedarbība un ja šāds saturs ir saskaņoti pieejams un viegli sasniedzams tīmekļa lietotājiem. Kā minēts iepriekš, portāls „Tava Eiropa” nodrošina lielāku redzamību valsts līmeņa saturam un it sevišķi garantē, ka ir iespējams efektīvi sasniegt konkrētas mērķgrupas, piemēram, ārvalstniekus. Turklāt portāls „Tava Eiropa” var arī nodrošināt pievienoto vērtību valsts portāliem, sniedzot informāciju par ES pamattiesībām 23 valodās, kā arī piekļuvi ES līmeņa palīdzības pakalpojumiem un citu dalībvalstu informācijas avotiem. Ņemot vērā vajadzību garantēt šo optimālo mijiedarbību starp ES un valsts līmeņa saturu un vajadzību to panākt ar ļoti nelieliem resursiem gan ES, gan valsts līmenī, Komisija izskata un nepārtraukti uzlabo satura apmaiņas modeļus. Šo darbu veic kopā ar dalībvalstīm un vada portāla „Tava Eiropa” redakcija, kurā ir eksperti no visām dalībvalstīm. Ir vairāki modeļi: · ja valsts līmenī ir pieejama kvalitatīva informācija, kas pielāgota visu eiropiešu (arī ārvalstnieku) vajadzībām, portāls „Tava Eiropa” var nodrošināt saites (piemēram, saites uz vienotajiem kontaktpunktiem); · satura sindicēšana piedāvā alternatīvu satura apmaiņas veidu. Tas ļauj attiecīgo saturu ekstrahēt no valstu portāliem un darīt pieejamu portālā „Tava Eiropa”, un otrādi. Salīdzinājumā ar parastām saitēm šīs metodes priekšrocība ir parādīt tikai attiecīgo valsts informāciju portāla „Tava Eiropa” formātā, tādējādi uzlabojot lietotāju pieredzi. Ja dalībvalstis atjaunina valsts līmeņa saturu, šādi atjauninājumi automātiski ieviešas portālā „Tava Eiropa”; · Komisija var arī dalībvalstīm piedāvāt veidnes, kas jāaizpilda valsts ekspertiem. Tuvākajā laikā būs iespējams piedāvāt tiešsaistes veidnes, kas būtiski paātrinās satura sniegšanas un atjaunināšanas procesu. Ja valsts līmeņa informācijas vēl nav (piemēram, jomās, kurās ir noteiktas jaunas ES tiesības vai esošie tiesiskie regulējumi ir būtiski pārskatīti), saturu, ko attiecīgie valsts eksperti izstrādā portāla „Tava Eiropa” „iekšienē”, var sindicēt un publicēt valstu portālos. Tādējādi saturu izstrādās tikai vienreiz un pilnībā vai daļēji izmantos atkārtoti visos attiecīgajos portālos. Ņemot vērā satura sindicēšanas nodrošinātās priekšrocības, pilotprojekta[25] ietvaros ir izskatītas iespējas automātiski apmainīties ar tiešsaistē esošu informāciju abos virzienos starp valstu portāliem un portālu „Tava Eiropa”. Pētījums apstiprināja satura sindicēšanas iespēju un parādīja tās priekšrocības. It sevišķi informāciju, kas jau ir pieejama tiešsaistē valstu portālos vai portālā „Tava Eiropa”, var tieši attēlot portālā „Tava Eiropa” vai valstu portālos. Informācijas apmaiņa ir ilgtspējīga un resursu ziņā efektīva, jo pēc programmēšanas procedūra notiek automātiski un lietotājiem vienmēr nodrošina pašu jaunāko saturu. Komisija aicina dalībvalstis: || - savos portālos darīt pieejamu lietotājiem viegli uztveramu informāciju, ļaujot iedzīvotājiem un uzņēmumiem, tostarp ārvalstniekiem, efektīvi izmantot savas ES tiesības vienotajā tirgū; || pastāvīgi - aktīvi sadarboties ar Komisiju, lai nodrošinātu, ka attiecīgā valsts informācija, piemēram, informācija par uzturēšanās tiesībām un par uzņēmējdarbību citā valstī, kļūst pieejama portālā „Tava Eiropa”; progresu novērtēs gada aspektā, ņemot vērā vienotā tirgus rezultātu apkopojumu[26]; || 2014. gada decembris - savos valsts portālos kopīgot labu praksi ar citām dalībvalstīm un veicināt Komisijas ierosinātos dažādos satura apmaiņas modeļus atkarībā no attiecīgajai valstij piemērotākās pieejas; || pastāvīgi - turpināt attīstīt savus vienotos kontaktpunktus saskaņā ar Vienoto kontaktpunktu hartā noteiktajiem kritērijiem; Komisija 2014. gada gaitā novērtēs dalībvalstu progresu vērienīgāku vienoto kontaktpunktu izveidē. || 2014. gada decembris Komisija: || - izstrādās dažādus rīkus satura kopīgošanai (tiešsaistes veidlapas, satura sindicēšana) un sniegs dalībvalstīm tehnisko un konceptuālo atbalstu; || pastāvīgi - sekmēs mācīšanos no līdzbiedriem redakcijas pusgada sanāksmju kontekstā; || 2014. gada marts un novembris - aicinās dalībvalstis tiešsaistē publicēt informāciju par visiem ar ES saistītiem tiesību aktiem, kas nosaka pilsoņu un/vai uzņēmumu tiesības, lai to potenciāli sasaistītu/apmainītu ar portāla „Tava Eiropa” informāciju. || pastāvīgi C. Portāla „Tava Eiropa” lietotāju skaita palielināšana Tā kā pieaug to pilsoņu skaits, kas izmanto tiešsaistes pakalpojumus, tā kā aizvien vairāk cilvēku ceļo pa Eiropu un 13,6 miljoni ES pilsoņu dzīvo kādā citā dalībvalstī[27], tad ne tuvu nav sasniegta portāla „Tava Eiropa” visa iespējamā auditorija. Tomēr pieredze rāda, ka plaša mēroga, uz visiem vērsta reklāma nodrošina apmeklētāju skaita neilgtspējīgus un pagaidu pieaugumus. Tādēļ vajadzīga mērķtiecīga reklāma gan ES, gan dalībvalstu līmenī, lai vairāk cilvēku informētu par to, ko portāls „Tava Eiropa” var viņiem piedāvāt. Lietotāju statistika[28] liecina, ka apmeklētāji portālu „Tava Eiropa” galvenokārt atrod caur meklētājprogrammām un starpiestāžu ES tīmekļa vietni (europa.eu), kam seko draugu ieteikumi, sociālie plašsaziņas līdzekļi un valstu portāli. Tāpēc reklāma ir jāvērš uz iespējamo apmeklētāju uzmanības piesaistīšanu vietām, kurās viņi, visticamāk, meklētu informāciju. Portālam „Tava Eiropa” ir daudz jāiegulda sava satura optimizēšanā meklētājprogrammām un tajā, lai nodrošinātu, ka tam var viegli piekļūt no visām attiecīgajām ES un valstu tīmekļa vietnēm. Pirmā pieredze ar reklāmu tiešsaistē (reklāmkarogu kampaņa, klātbūtne attiecīgajos izceļotāju, patērētāju un ceļotāju forumos), kā arī sociālo plašsaziņas līdzekļu aktivitātes ir daudzsološas, un šīs iespējas būtu jāturpina izmantot. Šīs vietnes popularitāti varētu veicināt ES un valstu īstenotās informētības vairošanas kampaņas par jautājumiem, kas ir vismaz daļēji ietverti portāla „Tava Eiropa” saturā, piemēram, Patērētāju tiesību aizsardzības programmā[29] paziņotā informētības vairošanas kampaņa par patērētāju tiesībām. Komisija: || - turpinās atbalstīt portāla „Tava Eiropa” pamanāmību ar meklētājprogrammu optimizāciju, tiešsaistes reklāmu un portāla turpmāku integrēšanu attiecīgajos sociālajos plašsaziņas rīkos, kā arī ar savām informācijas un informētības vairošanas kampaņām. || 2014. gada aprīlis Komisija aicina dalībvalstis: || - veicināt portālu „Tava Eiropa” valsts līmenī, it sevišķi ar padziļinātām saitēm savos valsts portālos un valsts īstenotajās informētības vairošanas kampaņās par portālā ietvertajiem jautājumiem. || 2014. gada augusts IV. Laikposms un resursi Dažas darbības īstenos noteiktā termiņā, kas var atšķirties dažādām portāla daļām, savukārt citas darbības ir pastāvīgas. Darbībām vajadzīgie izdevumi jau ir ņemti vērā pašreizējā budžetā. [1] Pašlaik portālā „Tava Eiropa” ir pieejama ES līmeņa informācija 23 valodās (visās oficiālajās valodās, izņemot īru valodu) un informācija par valsts noteikumiem valsts valodā(-s) un angļu valodā. [2] Saskaņā ar Lēmuma 2004/387/EK par Viseiropas elektroniskās pārvaldības pakalpojumu savietojamības nodrošināšanu valsts pārvaldes iestādēm, uzņēmumiem un pilsoņiem (IDABC) II.A.a pielikumu. [3] Saskaņā ar 2008. gada rīcības plānu par integrētu pieeju vienotā tirgus atbalsta pakalpojumu sniegšanai pilsoņiem un uzņēmumiem, SEC(2008)1882. [4] COM(2010) 608 galīgā redakcija/2. [5] COM(2010) 603 galīgā redakcija, 21. darbība. [6] COM(2012) 259/2. [7] Eiropas Parlamenta 2012. gada 14. jūnija rezolūcija „Akts par vienoto tirgu — turpmākie pasākumi izaugsmes nodrošināšanai” (2012/2663(RSP)). [8] Konkurētspējas padomes 2012. gada 30. un 31. maija sanāksmes secinājumi: „Padome uzsver, ka ir svarīgi, lai Komisija sadarbībā ar dalībvalstīm pastāvīgi atjauninātu daudzvalodu informāciju portālā „Tava Eiropa”.” [9] Izejas apsekojums, ko veica 2013. gada sākumā, par portāla daļu, kura paredzēta pilsoņiem. [10] Apsekojums tika veikts no 2012. gada decembra līdz 2013. gada februārim, iesaistot ES ierēdņus, EP deputātus, dalībvalstu pārstāvjus un ES informācijas tīklus. [11] Eirobarometra zibensaptauja Nr. 365 „Eiropas Savienības pilsonība”, publicēta 2013. gada februārī. Eirobarometra kvalitatīvās izpētes par šķēršļiem, ar ko iedzīvotāji saskaras iekšējā tirgū, kopsavilkuma ziņojums, 2011. gada septembris, un par vietējām iestādēm un vienotā tirgus pārvaldību, kopsavilkuma ziņojums, 2011. gada septembris. [12] Sal. 2012. gada e-pārvaldes salīdzinošās novērtēšanas ziņojumu, http://europa.eu/rapid/press-release_IP-13-466_en.htm?locale=en. [13] http://ec.europa.eu/internal_market/eu-go/index_en.htm. [14] Eiropas Parlamenta 2012. gada 25. oktobra rezolūcija par 20 būtiskākajām problēmām saistībā ar vienotā tirgus darbību Eiropas iedzīvotāju un uzņēmumu skatījumā (2012/2044(INI)). [15] Europe Direct un specializētāki pakalpojumi, piemēram, "Eiropa jums iesaka", SOLVIT, Eiropas uzņēmējdarbības atbalsta tīkls, EURES portāls, ECC-Net un Euraxess. [16] COM(2013) 269 final. [17] COM(2012) 721 final. [18] Aptuveni 10 % pieaugums kopš mobilās versijas palaišanas 2012. gada jūnijā. [19] Direktīva 2006/123/EK (2006. gada 12. decembris) par pakalpojumiem iekšējā tirgū. [20] Direktīva 2005/36/EK (2005. gada 7. septembris) par profesionālo kvalifikāciju atzīšanu, kuru pašlaik pārskata (2011/0435 (COD)), cita starpā lai nodrošinātu labāku piekļuvi informācijai un e-pārvaldības pakalpojumiem. [21] Direktīva 2011/24/ES (2011. gada 9. marts) par pacientu tiesību piemērošanu pārrobežu veselības aprūpē. [22] Direktīva 2011/83/ES (2011. gada 25. oktobris) par patērētāju tiesībām un ar ko groza Padomes Direktīvu 93/13/EEK un Eiropas Parlamenta un Padomes Direktīvu 1999/44/EK un atceļ Padomes Direktīvu 85/577/EEK un Eiropas Parlamenta un Padomes Direktīvu 97/7/EK. [23] Komisijas 2009. gada 29. jūnija ieteikums (2009/524/EK). [24] COM (2012) 261 final, 8.6.2012., http://ec.europa.eu/internal_market/services/docs/services-dir/implementation/report/COM_2012_261_en.pdf. [25] Atbalsta ISA programma Eiropas valstu pārvaldes iestāžu sadarbspējas risinājumiem. [26] http://ec.europa.eu/internal_market/scoreboard/ [27] Eurostat rokasgrāmata „Eiropas sociālā statistika”, publicēta 2013. gada 17. jūlijā. [28] Lietotāju apsekojums, 2013. gada sākums. [29] COM(2012) 225 final, 22.5.2012.